મહાન વિચારક ખલિલ જિબ્રાન કહી ગયેલા કે તમારા સંતાનના તમે ટ્રસ્ટી છો, માલિક નથી. પરંતુ આપણે સિફતપૂર્વક આ વાત ભૂલી જઈએ છીએ અને સંતાનો પાસેથી અધિકારપૂર્વક અવાસ્તવિક અપેક્ષાઓ રાખવા માંડીએ છીએ. ભણતરનો ભાર ઓછો ન હોય તેમ આપણે આપણી અધૂરી અપેક્ષાઓનો બોજ પણ તેમના માથે લાદી દઈએ છીએ. પરંતુ આપણા સૌની સ્થિતિ મહાભારતના દુર્યોધન જેવી છે. આપણને સુપેરે ખ્યાલ છે કે આ બધું ખોટું છે, પરંતુ બાળક પાસેથી ભણતર-સ્પોટ્ર્સ એમ બધાં જ ક્ષેત્રે બેસ્ટ પર્ફોર્મન્સનો દુરાગ્રહ છોડી શકતા નથી. બસ, આ જ વાત કરે છે આ શુક્રવારે રિલીઝ થયેલી ઓછા બજેટ અને મોટા સ્ટાર વિનાની ફિલ્મ ટેક ઇટ ઈઝી. મગજની નસો ખેંચાઈ જાય એવા ડ્રામાથી ફાટફાટ થતી આ ફિલ્મ ઠીકઠાક છે, પણ એનો મેસેજ સો ટચના સોના જેવો શુદ્ધ છે.